Krajniak, Milan, poslanec NR SR (2018-06-18):
Ďakujem, pani podpredsedníčka. Vážené dámy a páni, na Slovensku máme približne 1 mil. ľudí v exekúciách, z toho približne 0,5 mil. ľudí má viac, dve a viac exekúcií. Viacerí ľudia sa po novele exekučného zákona približne pred rokom a pol rozhodli využiť možnosť a požiadať o osobný bankrot, aby jednoducho nastolili istý stop stav a mohli sa na novo odraziť. Bohužiaľ, v tom ustanovení zákona je stanovené, že musia byť zastupovaní v tomto konaní v osobnom bankrote, a konkrétne Centrom právnej pomoci. Stav je však taký, že Centrum právnej pomoci má na Slovensku 12 kancelárií regionálnych a v každej tejto kancelárii je jeden plus jeden človek, ktorý má na starosti tieto konania o osobnom bankrote. Z toho, čo sme zistili, od 1. 3. 2017 do 18. 2. 2018 eviduje Centrum právnej pomoci 11 011 žiadostí v konaní o oddlžení. V uvedenom časovom rámci rozhodlo Centrum právnej pomoci o poskytnutí právnej pomoci v 9 268 prípadoch a podalo už 7 975 návrhov na konkurz, na osobný bankrot. Ministerstvo spravodlivosti tvrdí, že tá doba, ktorú ľudia musia čakať, nie je dlhá, že je to iba približne dva a pol mesiaca. Podľa našich zistení najmä mimo Bratislavy v regiónoch Slovenska je to 5 až 6 mesiacov. Keď 5 až 6 mesiacov tá osoba, ktorá podala žiadosť o bankrot, je ohrozená tým, že práve vtedy všetci jej veritelia, kým sa o bankrote rozhodne, majú tú motiváciu ako teraz ešte rýchlo od nej niečo vymôcť, napríklad pripraviť ju o byt, tak je to veľmi dlhá doba právnej neistoty, kedy tá osoba vlastne nie je chránená, ničím chránená. V Česku, pre vašu informáciu, dokážu tú ochranu pred veriteľmi poskytnúť dlžníkovi fyzickej osobe za dve hodiny. Dokážu elektronicky ten návrh vybaviť v tej miere, že tomu človeku už nemôže byť vzatý majetok bez prebehnutia toho konkurzného konania alebo konania o osobnom bankrote, alebo o oddlžení. Preto by sme chceli navrhnúť, keď sme rozmýšľali, ako sa týmto ľuďom, by sa dalo pomôcť, aby jednoducho to konanie o oddlžení mohlo prebehnúť čo najrýchlejšie, tak sme sa rozhodli predložiť vám návrh zákona, ktorý by umožnil, aby v konaní o oddlžení mohli zastupovať dlžníka teda nielen Centrum právnej pomoci, ale mohol by to robiť aj advokát, správca konkurznej podstaty alebo exekútor. Samozrejme, za predpokladu, že si ho ten človek vyberie. Ak bude trvať na Centre právnej pomoci, je to, samozrejme, Centrum právnej pomoci. A navrhujeme vám aj stanoviť istú, istý paušálny poplatok, koľko by takéto zastupovanie stálo a ten poplatok by bol 160 eur. Tento poplatok by platil dlžník, bolo by to bez ohľadu na to, že či si vyberie advokáta, súdneho exekútora alebo správcu konkurznej podstaty. Zdá sa nám, že ak naozaj je ohrozený majetok dlžníka, to jediné, čo má, čo je častokrát byt, v ktorom býva alebo dom, v ktorom býva, tak niektorí dlžníci si radšej hoc aj požičajú tých 160 euro, aby tá ich žiadosť bola spracovaná čo najrýchlejšie a aby to konanie o oddlžení prebehlo čo, čo najskôr, než že by čakali tých 5-6 mesiacov v niektorých regiónoch na to, kým, kým sa dostanú takpovediac na radu. V tých viacerých centrách právnej pomoci už vznikli poradovníky. Poradovníky, že samozrejme, že podľa, nazval by som to, že kedy ten človek príde, ale on vie, že musí strašne dlhú dobu na slovenské pomery čakať a byť ohrozený, že vôbec, aby vôbec k tomu konaniu o oddlžení došlo. Toto je podstata návrhu a chceli by sme, ešte raz zhrniem, pomôcť týmto návrhom ľuďom, aby v prípade, ak sú predlžení a nevedia inak riešiť svoju situáciu, iba osobným bankrotom, aby ten osobný bankrot prebehol čo najrýchlejšie, a ten stop stav, z ktorého sa môže odraziť od dna, aby prebehol, pokiaľ možno v čo najkratšom čase. Ďakujem vám za podporu.